Victoria Velasquez (EL), 2026-01-15:
I Enhedslisten har vi glædet os til at skulle få disse aftaler til at blive til virkelighed.
Det handler helt konkret om at sikre respekt for de mennesker, der går på arbejde.
Det at vide, at du, når du træder ind over dørtærsklen til din arbejdsplads, ikke skal være bekymret for dit helbred eller din sundhed eller din tryghed.
Det er vi ikke i mål med.
En anden ting, som vi er særlig optaget af, er at sikre rettigheder til dem, som arbejder, men også deres tillidsvalgte arbejdsmiljørepræsentanter og tillidsrepræsentanter.
De er en afgørende del af rygraden i vores samfund, i vores velfærdssamfund, i vores tryghed på arbejdspladsen, men ikke mindst i forhold til at arbejdspladsen fungerer.
Derfor synes vi også, at det er vigtigt, at eksempelvis den del om at få adgang til resultaterne af asbestprøver nu sikres.
Jeg må også være ærlig at sige, at det jo er forfærdeligt, at vi er nået hertil, hvor det er, at man ikke kan have tillid til, at når nogen ser, at der er asbest på en arbejdsplads, selvfølgelig ikke sender ansatte af sted uden værnemidler eller ikke oplyser om det, at man lyver om, hvad det er, resultaterne siger, eller ligefrem fusker og snyder med det.
Derfor har det jo været nødvendigt at ligestille her på straffeområdet
, fordi vi simpelt hen ser sager, hvor der er nogle arbejdsgivere, der udnytter den magt, som de har, i noget, der er så alvorligt, at det bliver nødt til at ligestilles på den her måde og betyde fængselsstraf og andre dele.
Så er der også flere forskellige af de ting, som vi tager fat i, i forhold til behovet for at få styrket reglerne på arbejdsmiljøområdet.
Jeg kunne sige mange gode ting om det, men det, som jeg også altid er optaget af, er også at se fremad, i forhold til hvordan vi kan gøre det endnu bedre.
Og der må jeg sige at jeg altså bliver bekymret, når den sidste finanslov, der er blevet lavet, lægger op til at skære så massivt i Arbejdstilsynet allerede fra næste år.
Det viser, at der er en enormt vigtig opgave i de forhandlinger, vi skal have om det nye arbejdsmiljøforlig, men også i forhold til den kommende finanslov, der skal være.
Jeg kan ikke regne ud, om det er udtryk for uenighed i regeringen, om det er, fordi man tænker man vil løse det med den finanslov, der kommer i år, eller hvad det er, det skyldes, der gør, vi ser ind i så massive nedskæringer.
For der er ikke brug for, at arbejdsmiljøområdet og arbejdsmiljøet skal være dårligere; der er brug for, at det skal være bedre.
Og tallene om dødsulykker og arbejdsulykker taler deres tydelige sprog.
Når vi samtidig ser ind i en pensionsalder, der hæves, og en intensivitet på arbejdspladsen, der øges, er der rigtig mange, der betaler regningen for et manglende godt arbejdsmiljø med deres egen krop.
Derfor er det en bunden opgave for det her Folketing at sørge for, at vi gør alt, hvad vi kan, for at sikre, at det er sundt og trygt at gå på arbejde, og at vi sikrer, at der er et stærkt arbejdstilsyn og en stærk arbejdsmiljøindsats.
Det skylder vi.
Og jeg håber, at partierne herinde vil være med til at sikre det arbejde.
Så er jeg selvfølgelig nysgerrig på, hvornår vi kommer i gang, for der er så mange ting, vi kan tage fat i med det kommende arbejdsmiljøforlig.
Der er så mange ting og der er så mange mennesker, som har brug for det og har nogle rigtig gode forslag, som vi jo kan bære herind i Folketingssalen og gøre til virkelighed.
Så det ser jeg frem til at vi forhåbentlig kommer til at gøre.
Tak for ordet.